Broj: 01-076/24-4129

Podgorica, 22.11.2024. godine

Klub poslanika Bošnjačke stranke

Poslanik, g-din Amer Smailović

**POSLANIČKO PITANJE**

Poštovani predsjedniče Vlade,

Kao što znate najavljen je dolazak trgovinskog lanca „Lidl“ u Beranama, čemu se radujemo, vjerujući da će njihov dolazak otvoriti prostor za nova radna mjesta, kao i unapređenje konkurentnosti u sektoru trgovinskih lanaca. Međutim, na lokaciji koja je predviđena za izgradnju meagamarketa nalazi se veliki broj trgovinskih radnji koje će se rušiti, čime je njihovo poslovanje ugroženo, a time i egzistencija porodica koje žive od ovih malih privrednih subjekata. Da li će se Vlada uključiti u rješavanje problema privrednika iz Berana?

Obrazloženje ću dati na samoj sjednici Skupštine.

**ODGOVOR**

Uvaženi poslaniče,

U potpunosti razumijem borbu malih privrednika za opstanak na sve izazovnijem tržištu i u uslovima konkurentnosti koji kontinuirano izazivaju zanatlije, porodične biznise i predstavnike male privrede uopšte.

Jednako tako mi je u potpunosti jasna i situacija u Beranama u kojoj jedan broj malih privrednika očekuje rješenje za opstanak svog poslovanja usljed dolaska njemačkog trgovinskog lanca LIDL u ovu sjevernu opštinu.

Stoga, uvaženi poslaniče, pozdravljam Vaše interesovanje da govorimo o ovoj temi kako bi pravilno adresirali probleme i pokušali da usmjerimo proces iznalaženja rješenja.

U tom smislu, veoma je važno naglasiti da je Vlada Crne Gore na zahtjev Opštine Berane 2022. godine dala prethodnu saglasnost Opštini za otuđenje nepokretnosti. Shodno važećoj regulativi Opština je sprovela postupak otuđenja nepokretnosti čiji je ishod bio prodaja iste kompaniji LIDL. Dakle, riječ je o zakonitoj proceduri u kojoj je ova kompanija stekla imovinsko pravo na predmetnoj parceli.

Imajuću u vidu da u to vrijeme nijesam bio u izvršnoj vlasti ne mogu znati kako je došlo do izbora baš ove lokacije niti da li je Opština tom prilikom imala dijalog sa lokalnim stanovništvom koje može imati eventualne posljedice usljed donošenja ovakve odluke.

Sa druge strane vrlo sam od početka mandata posvećen privlačenju novih investitora u Crnu Goru, pa između ostalog i za stvaranje uslova za skori početak realizacije investicija poput one za koju se opredijelio ovaj njemački trgovinski lanac.

Stoga je od suštinske važnosti da razumijemo da sve opštine sa lokalnog nivoa, kao što imaju vrlo jasno definisana prava - imaju i obaveze, posebno prema pitanjima lokalnog stanovništva. Ne postoji i ne može biti gradacije odgovornosti u kojoj su opštine malo više ili malo manje nadležne. One su dužne da se bave problemima građana i da pronalaze rješenja.

U slučaju da ona zahtijevaju i podršku sa nivoa Vlade, budite sigurni da ta podrška neće izostati. Niti u ovom niti u bilo kom drugom slučaju.

Svakako, posebno naglašavam da je potrebno voditi računa o činjenici da u ovom slučaju ne smiju biti ugrožena ni prava kompanije LIDL koja je u zakonitoj proceduri došla do vlasništva nad ovom parcelom.

Dakle, u okolnostima kakve jesu, očekujemo da Opština Berane u dijalogu sa građanima dođe do alternativnog rješenja, a Vlada će, u slučaju da za to postoji potreba i osnov, biti spremna da u mjeri mogućeg pruži neophodnu podršku.

Zahvaljujem.

S poštovanjem,

**PREDSJEDNIK**

**mr Milojko Spajić**